Virallinen lehti nro C 085 , 17/03/1997 s. 0061



B4-0078, 0079, 0080, 0083 ja 0096/97 Päätöslauselma BSE-tautia käsittelevän väliaikaisen tutkintavaliokunnan tuloksista Euroopan parlamentti, joka - ottaa huomioon Euroopan yhteisön perustamissopimuksen ja erityisesti sen 138 c artiklan, - ottaa huomioon Euroopan parlamentin, neuvoston ja komission 19. huhtikuuta 1995 tekemän päätöksen Euroopan parlamentin tutkintaoikeuden käyttämistä koskevista yksityiskohtaisista säännöistä ((EYVL L 113, 19.5.1995, s. 2)), - ottaa huomioon työjärjestyksensä 37, 40 ja 136 artiklan, - ottaa huomioon BSE-tautia käsittelevän väliaikaisen tutkintavaliokunnan kertomuksen (A4-0020/97), A. katsoo, että BSE-taudin torjuntatoimenpiteet ovat saaneet aikaan perusteellisen keskustelun elintarvikkeiden turvallisuuteen, kuluttajansuojaan ja EU:n terveyspolitiikkaan liittyvistä kysymyksistä, B. katsoo, että kuluttajansuojaa koskevat kysymykset on selvitettävä perusteellisesti ja että EU:n ja jäsenvaltioiden tasolla tehtävien BSE- tautia koskevien päätösten avoimuus on taattava täydellisesti, jotta kuluttajien luottamus palautetaan ja EU:n naudanlihamarkkinat vakautetaan, C. pahoittelee sitä, että neuvoston edustajat eivät olleet läsnä parlamentin täysistunnossa keskusteltaessa BSE-tautia käsittelevän väliaikaisen tutkintavaliokunnan työn tuloksista; 1. Hyväksyy BSE-tautia käsittelevän väliaikaisen tutkintavaliokunnan kertomuksen ja vaatii komissiota, neuvostoa ja jäsenvaltioiden hallituksia toteuttamaan aiheelliset toimenpiteet sen suositusten täytäntöönpanemiseksi; 2. Tuomitsee Yhdistyneen kuningaskunnan hallituksen menettelyn sekä sen, että se on laiminlyönyt BSE-kriisin hoitamisen, ja pahoittelee sitä, että maan maatalousministeri kieltäytyi antamasta valiokunnalle lausuntoa huolimatta siitä, että kaikki jäsenvaltiot olivat sopineet valiokunnalle annettavasta täydestä avusta; 3. Pahoittelee ministerineuvoston sanatonta tukea sille, että Yhdistyneen kuningaskunnan hallitus ei ole ryhtynyt toimenpiteisiin tai noudattanut avoimuutta tämän kriisin suhteen; 4. Katsoo, että avoimuuden puute sekä eläinlääkinnästä ja terveysasioista vastaavien komiteoiden manipulointi olivat tärkeimpiä kriisin syntyyn myötävaikuttaneita tekijöitä; 5. Ottaa huomioon tutkinnan tulokset, jotka osoittavat selkeästi Euroopan komission vastuun, sekä kehottaa komissiota pikaisesti toteuttamaan tehokkaita toimenpiteitä; 6. Kehottaa komissiota noudattamaan BSE-tautia käsittelevän tutkintavaliokunnan kertomuksessa esitettyjä suosituksia, toteuttamaan viipymättä vastaavat lainsäädännölliset, organisatoriset ja henkilöstöä koskevat toimenpiteet ja laatimaan Euroopan parlamentille kertomuksen; 7. Kehottaa puhemiestään työjärjestyksen 136 artiklan 11 kohdan mukaisesti kehottamaan asiasta vastaavaa valiokuntaa tai vastaavia valiokuntia valvomaan toimia, joihin komissio ryhtyy tutkintavaliokunnan komissiolle esittämien suositusten johdosta, sekä esittämään parlamentille asiaa koskevan mietinnön; jos suosituksia ei ole toteutettu kohtuullisen ajan kuluessa ja joka tapauksessa marraskuuhun 1997 mennessä, komissiolle annetaan epäluottamuslause Euroopan yhteisön perustamissopimuksen 144 artiklan ja työjärjestyksen 34 artiklan mukaisesti; 8. Kehottaa tarkistamaan edellä mainittua 19. huhtikuuta 1995 tehtyä päätöstä siten, että siihen sisällytetään seuraamusmekanismi, jota sovelletaan jäsenvaltioihin tai instituutioihin, jotka kieltäytyvät avustamasta tutkintatyössä; 9. Kehottaa puhemiestään välittämään tämän päätöslauselman ja väliaikaisen tutkintavaliokunnan täydellisen kertomuksen neuvostolle, hallitusten väliselle konferenssille ja komissiolle sekä jäsenvaltioiden hallituksille ja parlamenteille.